Նիկոլայ Նաջարյան

Նիկոլայ Արսենի Նաջարյան (), հայ քիթկոկորդականջաբան։ Բժշկական գիտությունների դոկտոր (1960), պրոֆեսոր (1961): ՀԽՍՀ գիտության վաստակավոր գործիչ։

Եղել է Հայաստանի քիթկոկորդականջաբանների գիտական ընկերության նախագահը։

Կենսագրություն 
Նիկոլայ Նաջարյանը ծնվել է 1901 թվականին, Ադրբեջանի Բաքու քաղաքում։ 1926 թվականին ավարտել է Սարատովի (Ռուսաստան) համալսարանի բժշկական ֆակուլտետը։ 1944-1960 թվականներին եղել է ՀԽՍՀ առողջապահության նախարարության գիտաբժշկական խորհրդի քարտուղար, 1957-1961 թվականներին՝ Երևանի բժշկական ինստիտուտի ամբիոնի վարիչ, 1961-1973 թվականներին՝ Երևանի բժիշկների կատարելագործման ինստիտուտի քիթկոկորդականջաբանության ամբիոնի վարիչ։

Աշխատանքները վերաբերում են քիթկոկորդականջի հիվանդությունների բուժման հարցերին։ Մշակել է միջին ականջի սուր բորբոքումների և պտկաձև ելուստի բորբոքման բուժման եղանակ։ Նաջարյանի առաջարկած օրգանիզմի արյունահոսությունը դադարեցնող (հեմոստատիկական) հատկությունների որոշման եղանակը ներդրվել է բժշկության մեջ։ 50-ից ավելի գիտական աշխատությունների հեղինակ է։

Անդամակցություն 
 Քիթկոկորդականջաբանների համամիութենական ընկերության վարչության անդամ։

Գրականություն 
 Айриян А. П., Армянские учёные-медики. - Ереван, 1998, 276 с.

Տես նաև 
 Քիթկոկորդականջաբանությունը Հայաստանում

Ծանոթագրություններ 

Հայ բժիշկներ
Հայ քիթկոկորդականջաբաններ
Բժշկական գիտությունների դոկտորներ
Հայ պրոֆեսորներ
ՀԽՍՀ գիտության վաստակավոր գործիչներ